Snofroe (ook Sneferoe of Snefroe) was ’n Egiptiese farao en die stigter van die 4de Dinastie tydens ’n tydperk bekend as die Ou Ryk. Hy is ook bekend onder sy Hellenistiese naam, Soris (deur Manetho). Ramings van die lengte van sy bewind verskil; The Oxford History of Ancient Egypt reken sy bewind was van omstreeks 2613 tot 2589 v.C., dus 24 jaar, maar volgens ander was dit 30 jaar of 48 jaar. Hy het minstens drie piramides laat bou wat vandag nog staan en het groot veranderings ingevoer vir die ontwerp en bou van die piramides van Antieke Egipte. Snofroe was die eerste koning van die 4de Dinastie van Antieke Egipte en het volgens Manetho 24 jaar lank regeer (2613-2589 v.C.). Manetho was ’n Egiptiese priester wat in die 3de eeu v.C. geleef het. Hy het die farao's van Egipte in 31 dinastieë ingedeel. Sy skema het tekortkominge, maar moderne geleerdes volg steeds hierdie groepering. Die Papyrus Prisse, ’n bron uit die Middelryk, steun die feit dat Hoeni die voorganger van Snofroe was.